Brynesteinsproduksjon har blitt drevet i Eidsborg i nærmere tusen år, før virksomheten stoppet opp midt på 1900-tallet. Brynene ble fraktet til Dalen og derfra på vannveier ned til Skien og videre ut i Europa. Det forliste Klåstadskipet, en knarr fra vikingtiden, var lastet med Eidsborgbryner, noe som viser at produksjonen foregikk allerede da. Brynene ble hugget ut av åpne brudd i fjellet; i dag er disse steinbruddene kulturminner.